               EUROPSKA KOMISIJA
            Bruxelles, 7.5.2018.
            COM(2018) 264 final
            2018/0125(NLE)
            Prijedlog
            UREDBE VIJEĆA
            o izmjeni Uredbe (EU) br. 1388/2013 o otvaranju autonomnih carinskih kvota Unije za određene poljoprivredne i industrijske proizvode i upravljanju njima

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Autonomne carinske kvote potrebne su za određene proizvode koji se u Europskoj uniji ne proizvode u dostatnim količinama kako bi se ispunile potrebe prerađivačke industrije Unije. Carinske kvote Unije trebale bi se otvoriti za odgovarajući opseg po nultoj ili sniženoj carinskoj stopi carine, a da se pritom ne naruše tržišta takvih proizvoda.

                  Vijeće Europske unije donijelo je 17. prosinca 2013. Uredbu (EU) br. 1388/2013 o otvaranju autonomnih carinskih kvota Unije za određene poljoprivredne i industrijske proizvode i upravljanju njima kako bi se pod najpovoljnijim uvjetima ispunile potrebe Unije za predmetnim proizvodima.

                  Uredba se ažurira svakih šest mjeseci radi prilagođavanja potrebama industrije Unije. Komisija je uz pomoć Skupine za gospodarska tarifna pitanja preispitala sve zahtjeve država članica za autonomne carinske kvote.

                  Nakon tog preispitivanja Komisija smatra opravdanim otvaranje autonomnih carinskih kvota za određene nove proizvode koji trenutačno nisu navedeni u Prilogu Uredbi Vijeća (EU) br. 1388/2013. Kad je riječ o određenim drugim proizvodima, mora se izmijeniti opis proizvoda kako bi se uzela u obzir najnovija tehnička dostignuća ili se mora izmijeniti početni opseg kvote.

               •Dosljednost s postojećim odredbama politike u određenom području

               Ovaj prijedlog nije na štetu država koje imaju povlaštene trgovinske sporazume s Unijom, država kandidatkinja i potencijalnih država kandidatkinja za sklapanje povlaštenih sporazuma s Unijom (npr. opći sustav povlastica; trgovinski režim za afričke, karipske i pacifičke države; sporazumi o slobodnoj trgovini).

               •Dosljednost u odnosu na druge politike Unije

                  Prijedlog je u skladu s politikama Unije u području poljoprivrede, trgovine, poduzetništva, razvoja, okoliša i vanjskih odnosa.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna je osnova ovog prijedloga članak 31. Ugovora o funkcioniranju Europske unije (UFEU).

               •Supsidijarnost (za neisključivu nadležnost)

               Prijedlog je u isključivoj nadležnosti Unije. Načelo supsidijarnosti stoga se ne primjenjuje.

               •Proporcionalnost

                  Prijedlog je u skladu s načelom proporcionalnosti. Predviđene mjere u skladu su s načelima pojednostavnjenih postupaka za subjekte koji se bave vanjskom trgovinom, kako je navedeno u komunikaciji Komisije o autonomnim tarifnim suspenzijama i kvotama
                     1
                  . Ova Uredba ne prelazi ono što je potrebno za postizanje ciljeva članka 5. stavka 4. Ugovora o Europskoj uniji (UEU).

               •Odabir instrumenta

               U skladu s člankom 31. Ugovora o funkcioniranju Europske unije (UFEU) „Vijeće, na prijedlog Komisije, utvrđuje stope zajedničke carinske tarife”. Uredba je stoga primjeren instrument.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija / provjera primjerenosti postojećeg zakonodavstva

                  Režim autonomnih carinskih kvota bio je obuhvaćen evaluacijskom studijom o autonomnim tarifnim suspenzijama
                     2
                   provedenom 2013.

                  Razlog je sličnost tih dviju mjera, osim u tome što se kvotama ograničuje uvezena količina. Evaluacijom je potvrđena valjanost temeljnog obrazloženja tog režima. Uštede za poduzeća iz Unije koja uvoze robu u okviru režima mogu biti znatne. Na temelju tih ušteda, ovisno o predmetnom proizvodu, poduzeću ili sektoru, mogu se ostvariti i druge koristi, poput veće konkurentnosti, učinkovitijih proizvodnih metoda, stvaranja ili očuvanja radnih mjesta u Uniji. Pojedinosti o uštedama na temelju ove Uredbe navedene su u priloženom zakonodavnom financijskom izvještaju.

               •Savjetovanja s dionicima

               Skupina za gospodarska tarifna pitanja, sastavljena od predstavnika svih država članica i predstavnika Turske, pomogla je Komisiji u procjeni ovog Prijedloga. Do postizanja dogovora o izmjenama iz ovog Prijedloga ta se skupina sastala tri puta.

               Pažljivo je razmotrila svaki zahtjev (novi zahtjev ili zahtjev za izmjenu). Svaki je primjer posebno ispitan kako bi se osiguralo da ne šteti proizvođačima u Uniji te da osnažuje i učvršćuje konkurentnost proizvodnje u Uniji. Članovi Skupine za gospodarska tarifna pitanja proveli su procjenu na temelju održanih rasprava, a države članice provele su savjetovanja s predstavnicim a predmetnih industrija, udruženjima, gospodarskim komorama i ostalim zainteresiranim dionicima.

               Sve navedene kvote u skladu su s dogovorima ili kompromisima postignutima nakon rasprave u Skupini za gospodarska tarifna pitanja. Nisu navedeni nikakvi potencijalni ozbiljni rizici s nepopravljivim posljedicama.

               •Procjena učinka

               Predložene izmjene tehničke su prirode i obuhvaćaju samo područje primjene kvota navedenih u Prilogu Uredbi (EU) br. 1388/2013. Stoga procjena učinka za ovaj prijedlog nije provedena.

               •Temeljna prava

                  Prijedlog ne utječe na temeljna prava.

               4.UTJECAJ NA PRORAČUN

               Ovaj Prijedlog nema financijski učinak na rashode, ali ima financijski učinak na prihode koji dovodi do ukupnog iznosa nenaplaćenih carina od približno 0,8 milijuna EUR godišnje. Negativni učinak na tradicionalna vlastita proračunska sredstva iznosi 0,6 milijuna EUR godišnje (80 % od 0,8 milijuna EUR godišnje).

               Gubitak prihoda u tradicionalnim vlastitim sredstvima nadoknađuje se doprinosima država članica na temelju bruto nacionalnog dohotka (BND).

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  Predloženim mjerama upravlja se u okviru integrirane tarife Europske unije (TARIC), a primjenjuju ih carinske uprave država članica.

               2018/0125 (NLE)

               Prijedlog

               UREDBE VIJEĆA

               o izmjeni Uredbe (EU) br. 1388/2013 o otvaranju autonomnih carinskih kvota Unije za određene poljoprivredne i industrijske proizvode i upravljanju njima

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 31.,

               uzimajući u obzir prijedlog Europske komisije,

               budući da:

               (1)Kako bi se osigurala dostatna i neprekinuta opskrba određenom poljoprivrednom i industrijskom robom koja se u Uniji ne proizvodi u dostatnim količinama te kako bi se izbjegli poremećaji na tržištu tih proizvoda, Uredbom Vijeća (EU) br. 1388/2013 otvorene su autonomne carinske kvote
                  3
               . U okviru tih carinskih kvota proizvodi se mogu uvoziti u Uniju po sniženim ili nultim stopama carine.

               (2)Budući da je to u interesu Unije i uzimajući u obzir da se istovjetni, jednakovrijedni ili zamjenski proizvodi u Uniji ne proizvode u dostatnim količinama, potrebno je otvoriti carinske kvote po nultoj stopi carine za primjerene količine u odnosu na sedam novih proizvoda navedenih u Prilogu I. ovoj Uredbi.

               (3)Za osam dodatnih proizvoda s rednim brojevima 09.2700, 09.2624, 09.2647, 09.2648, 09.2682, 09.2696, 09.2697 i 09.2643 opseg kvote trebalo bi povećati jer je to povećanje u interesu gospodarskih subjekata Unije. Za tri proizvoda s rednim brojevima 09.2676, 09.2876 i 09.2721 trebalo bi izmijeniti opis.

               (4)Uredbu (EU) br. 1388/2013 trebalo bi stoga na odgovarajući način izmijeniti. Kako bi se izbjegao prekid primjene sustava kvota, izmjene predviđene u ovoj Uredbi u pogledu kvota za predmetne proizvode trebale bi se primjenjivati od 1. srpnja 2018. Ova bi Uredba stoga trebala hitno stupiti na snagu,

               DONIJELO JE OVU UREDBU:

               Članak 1.

               U Prilogu Uredbi (EU) br. 1388/2013 tablica se mijenja kako slijedi:

               1.u prvom stupcu brišu se sve zvjezdice (*);

               2.
                     umeću se redci za carinske kvote s rednim brojevima 09.2726, 09.2728, 09.2684, 09.2730, 09.2732, 09.2734 i 09.2736 utvrđeni u Prilogu I. ovoj Uredbi u skladu s redoslijedom oznaka KN navedenih u drugom stupcu te tablice;

               3.
                     redci za carinske kvote s rednim brojevima 09.2700, 09. 2624, 09.2647, 09.2648, 09.2682, 09.2696, 09.2697, 09.2676, 09.2876, 09.2721 i 09.2643 zamjenjuju se odgovarajućim redcima utvrđenima u Prilogu II. ovoj Uredbi.

               Članak 2.

               Ova Uredba stupa na snagu sljedećeg dana od dana objave u Službenom listu Europske unije.

               Primjenjuje se od 1. srpnja 2018.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                     Za Vijeće

                     Predsjednik

               ZAKONODAVNI FINANCIJSKI IZVJEŠTAJ

               1.
                     NASLOV PRIJEDLOGA:

               Uredba Vijeća o izmjeni Uredbe (EU) br. 1388/2013 o otvaranju autonomnih carinskih kvota Unije za određene poljoprivredne i industrijske proizvode i upravljanju njima

               2.
                     PRORAČUNSKE LINIJE

               Poglavlje i članak:
                  Poglavlje 1 2 i članak 1 2 0 – Carine i ostale pristojbe iz članka 2. stavka 1. točke (a) Odluke 2014/335/EU, Euratom;

               Iznos predviđen u proračunu za 2018. godinu (22 844 000 000 EUR)

               3.
                     FINANCIJSKI UČINAK

               ◻
                     Prijedlog nema financijski utjecaj

               X
                     Prijedlog nema financijski učinak na rashode, ali ima financijski učinak na prihode. Učinak je sljedeći:

               (u milijunima EUR, do jednog decimalnog mjesta)

                        Proračunska linija

                        Prihodi
                           4

                        Razdoblje od 6 mjeseci, počevši od d.m.gggg.

                        [Godina: druga polovina 2018.]

                        Članak 120.

                        Učinak na vlastita sredstva

                        1.7.2018.

                        –0,6

               Prilog I. sadržava sedam novih proizvoda. Nenaplaćene carine koje odgovaraju tim kvotama, izračunane na temelju predviđanja države članice koja je podnijela zahtjev, koja se odnose na razdoblje od 1.7.2018. do 31.12.2018., iznose 0,6 milijuna EUR.

               Na temelju prethodno navedenog učinak na gubitak prihoda za proračun EU-a nastao zbog ove Uredbe procjenjuje se na 700 820 EUR (bruto iznos, uključuje troškove naplate) x 0,8 = 560 656 EUR polugodišnje (neto iznos).

               4.
                     MJERE ZA SPRJEČAVANJE PRIJEVARA

               Provjere krajnje uporabe pojedinih proizvoda obuhvaćenih ovom Uredbom Vijeća provest će se u skladu s člankom 254. Uredbe (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije.

                     (1)

                        SL C 363, 13.12.2011., str. 6.

                     (2)

                  http://ec.europa.eu/taxation_customs/common/publications/studies/index_en.htm

                     (3)

                        Uredba Vijeća (EU) br. 1388/2013 od 17. prosinca 2013. o otvaranju autonomnih carinskih kvota Unije za određene poljoprivredne i industrijske proizvode i upravljanju njima te o stavljanju izvan snage Uredbe (EU) br. 7/2010 (SL L 354, 28.12.2013., str. 319.).

                     (4)

                        Kad je riječ o tradicionalnim vlastitim sredstvima (carine za poljoprivredne proizvode, pristojbe na šećer, carine) navedeni iznosi moraju biti neto iznosi, koji odgovaraju bruto iznosima umanjenima za 20 % troškova naplate.

    ---documentbreak---

               EUROPSKA KOMISIJA
            Bruxelles,7.5.2018.
            COM(2018) 264 final
            PRILOZI

            Prijedlogu uredbe Vijeća
            o izmjeni Uredbe (EU) br. 1388/2013 o otvaranju autonomnih carinskih kvota Unije za određene poljoprivredne i industrijske proizvode i upravljanju njima

               PRILOG I.

               U tablici u Prilogu Uredbi (EU) br. 1388/2013 umeću se sljedeći redci u skladu s redoslijedom oznaka kombinirane nomenklature (KN) iz drugog stupca te tablice:

                        Redni broj

                        Oznaka KN

                        TARIC

                        Opis

                        Kvotno razdoblje

                        Opseg kvote

                        Carina unutar kvote (%)

                        '09.2726

                        ex 2906 11 00

                        10

                        Levomentol (INN) (CAS RN 2216-51-5)

                        01.07. - 31.12.

                        185 tona

                        0 %'

                        '09.2728

                        ex 2915 90 70

                        85

                        Etil trifluoroacetat (CAS RN 383-63-1)

                        01.07. - 31.12.

                        200 tona

                        0 %'

                        '09.2684

                        ex 2916 39 90

                        28

                        2,5-dimetilfenilacetil klorid (CAS RN 55312-97-5)

                        01.07. - 31.12.

                        125 tona

                        0 %'

                        '09.2730

                        ex 2921 59 90

                        80

                        4,4'-metanediildianilin (CAS RN 101-77-9) u obliku granula, za upotrebu u proizvodnji prepolimera

                         (2)

                        01.07. - 31.12.

                        100 tona

                        0 %'

                        '09.2732

                        ex 2933 39 99

                        66

                        Fluazinam (ISO) (CAS RN 79622-59-6) čistoće 98,5 % masenog udjela ili veće

                        01.07. - 31.12.

                        100 tona

                        0 %'

                        '09.2734

                        ex 7409 19 00

                        20

                        Ploče ili listovi koji se sastoje od

                        01.07. - 31.12.

                        3 500 000 komada

                        0 %'

                        '09.2736

                        ex 7607 11 90

                        83

                        Traka ili folija od slitine aluminija i magnezija:

                         za upotrebu u proizvodnji lamela za rolete

                         (2)

                        01.07. - 31.12.2018

                        300 tona

                        0 %'

                        (2)

                        Suspenzija carina podliježe carinskom nadzoru uporabe u posebne svrhe u skladu s člankom 254. Uredbe (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.)

               PRILOG II.

               U tablici u Prilogu Uredbi (EU) br. 1388/2013 redci za carinske kvote s rednim brojevima 09.2700, 09.2624, 09.2647, 09.2648, 09.2682, 09.2696, 09.2697, 09.2676, 09.2876, 09.2721 i 09.2643 zamjenjuju se sljedećim:

                        Redni broj

                        Oznaka KN

                        TARIC

                        Opis

                        Kvotno razdoblje

                        Opseg kvote

                        Carina unutar kvote (%)

                        '09.2700

                        ex 2905 12 00

                        10

                        Propan-1-ol (propil alkohol) (CAS RN 71-23-8)

                        01.01. - 31.12.

                        15 000 tona

                        0 %'

                        '09.2624

                        2912 42 00

                        Etilvanilin (3-etoksi-4-hidroksibenzaldehid) (CAS RN 121-32-4)

                        01.01. - 31.12.

                        1 950 tona

                        0 %'

                        '09.2647

                        ex 2918 29 00

                        80

                        Pentaeritritol tetrakis(3-(3,5-di-tert-butil-4-hidroksifenil)propionat) (CAS RN 6683-19-8)

                        za uporabu u proizvodnji kombiniranih stabilizatora (one packs) na temelju mješavina praha namijenjenih preradi PVC-a

                         (2)

                        01.01. - 31.12.

                        140 tona

                        0 %'

                        '09.2648

                        ex 2920 90 10

                        70

                        Dimetil sulfat (CAS RN 77-78-1)

                        01.01. - 31.12.

                        18 000 tona

                        0 %'

                        '09.2682

                        ex 2921 41 00

                        10

                        Anilin čistoće masenog udjela 99 % ili veće (CAS RN 62-53-3)

                        01.01. - 31.12.

                        150 000 tona

                        0 %'

                        '09.2696

                        ex 2932 20 90

                        25

                        Dekan-5-olid (CAS RN 705-86-2)

                        01.01. - 31.12.

                        6 000 kg

                        0 %'

                        '09.2697

                        ex 2932 20 90

                        30

                        Dodekan-5-olid (CAS RN 713-95-1)

                        01.01. - 31.12.

                        6 000 kg

                        0 %'

                        '09.2676

                        ex 3204 17 00

                        14

                        Pripravci na osnovi bojila C.I. Pigment Red 48:2 (CAS RN 7023-61-2) s masenim udjelom od 60 %  ili većim, ali manjim od 85 %

                        01.01. - 31.12.

                        50 tona

                        0 %'

                        '09.2876

                        ex 3811 29 00

                        55

                        Aditivi koji se sastoje od proizvoda reakcije difenilamina i razgranatih nonena:

                        za uporabu u proizvodnji ulja za podmazivanje

                         (2)

                        01.01. - 31.12.

                        900 tona

                        0 %'

                        '09.2721

                        ex 5906 99 90

                        20

                        Tkani i laminirani gumirani tekstilni materijal sa sljedećim značajkama:

                        za upotrebu u proizvodnji sklopivih krovova za motorna vozila

                         (2)

                        01.01. - 31.12.

                        375 000 m²

                        0 %'

                        '09.2643

                        ex 8504 40 82

                        30

                        Ploče napajanja, za uporabu u proizvodnji robe iz tarifnog broja 8521 ili 8528

                         (2)

                        01.01. - 31.12.

                        15 000 000 komada

                        0 %'

                        (2)

                        Suspenzija carina podliježe carinskom nadzoru uporabe u posebne svrhe u skladu s člankom 254. Uredbe (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.)


               EUROPSKA KOMISIJA
            Bruxelles, 8.5.2018.
            COM(2018) 259 final
            2018/0123(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EU) br. 952/2013 o Carinskom zakoniku Unije

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Nakon stupanja na snagu novih bitnih odredbi Uredbe (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije
                  1
                (CZU) u svibnju 2016., postupak redovitih savjetovanja s državama članicama i poduzećima rezultirao je utvrđivanjem pogrešaka i tehničkih nepravilnosti koje je potrebno ispraviti kako bi se zajamčila pravna sigurnost i dosljednost. Europska komisija je stoga pripremila ovaj prijedlog izmjene CZU-a radi ispravljanja tih tehničkih pogrešaka i propusta, uključujući usklađivanje CZU-a s međunarodnim sporazumom koji u trenutku donošenja CZU-a nije bio na snazi, to jest sa Sveobuhvatnim gospodarskim i trgovinskim sporazumom Kanade i EU-a (CETA). Cilj je prijedloga ujedno odgovoriti na zahtjev Italije za uključivanje općine Campione d’Italia i talijanskih voda jezera Lugano u carinsko područje EU-a.

               •Dosljednost s postojećim odredbama politike u određenom području

                  Prijedlogom se nastoji osigurati pravilna primjena Uredbe (EU) br. 952/2013 koja je potpuno usklađena s postojećim politikama i ciljevima relevantnima za trgovinu robom koja se unosi na carinsko područje Unije i iznosi iz njega.

               •Dosljednost u odnosu na druge politike Unije

               Cilj je prijedloga osigurati usklađenost CZU-a s međunarodnim trgovinskim sporazumima koje je sklopio EU. Dio prijedloga koji se odnosi na uključivanje općine Campione d’Italia i talijanskih voda jezera Lugano u carinsko područje Unije povezano je s usporednim izmjenama direktiva 2008/118/EZ (Direktiva o trošarinama) i 2006/112/EZ (Direktiva o PDV-u). Te bi izmjene trebalo primjenjivati od istog datuma, 1. siječnja 2019.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna osnova su članci 33., 114. i 207. Ugovora o funkcioniranju Europske unije (UFEU).

               •Supsidijarnost (za neisključivu nadležnost)

                  Prijedlog je u isključivoj nadležnosti EU-a u skladu s člankom 3. stavkom 1. točkama (a) i (e) UFEU-a. Države članice ne mogu pojedinačno djelovati u tom području.

               •Proporcionalnost

               Prijedlog ne obuhvaća razvoj novih politika u usporedbi sa zakonodavnim aktom koji se njime mijenja; prijedlogom se izmjenjuje nekoliko odredbi tog zakonodavnog akta radi osiguravanja pravilne primjene ostalih odredbi iste Uredbe, radi usklađivanja Uredbe s međunarodnim sporazumom koji je stupio na snagu od njezina donošenja i radi odgovora na zahtjev jedne države članice koji ima ograničen učinak.

               •Odabir instrumenta

                  Budući da je Zakonik pravni akt EU-a, može se izmijeniti samo jednakovrijednim pravnim aktom.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Savjetovanja s dionicima

               Ovom se izmjenom ne mijenja sadržaj Uredbe (EU) br. 952/2013 pa je savjetovanje sa zainteresiranim dionicima prije donošenja te Uredbe i dalje valjano.

               Nadalje, o relevantnim se izmjenama također raspravljalo s državama članicama i predstavnicima trgovine na zajedničkim sastancima carinske stručne skupine i trgovinske kontaktne skupine te je postignut dogovor o sadržaju postojećeg teksta. Komisija se savjetovala s javnošću o prijedlogu putem plana aktivnosti naslovljenog „Iznesite svoje mišljenje” (Have Your Say) i objavljenog na portalu Bolja regulativa te su povratne informacije uzete u obzir.

               •Procjena učinka

               Za ovu inicijativu nije potrebna procjena učinka jer ne obuhvaća odabir politika. Inicijativa sadržava ispravke CZU-a radi i. izmjena određenih tehničkih pitanja i nepravilnosti zabilježenih tijekom prve dvije godine njegove primjene te ii. odgovora na zahtjev jedne države članice da se u carinsko područje EU-a uključe dva dijela njezina državnog područja koja su do sada bila isključena iz carinskog područja EU-a. Nadalje, inicijativom se osigurava dosljednost s drugim odredbama Uredbe (EU) br. 952/2013, koja je preinaka Uredbe (EZ) br. 450/2008 i za koju je Komisija provela procjenu učinka.

               •Primjerenost propisa i pojednostavnjivanje

               Prijedlogom se pospješuje ostvarivanje ciljeva CZU-a. Njime se uvode određene tehničke izmjene Zakonika kako bi se osiguralo da Zakonik uspješno ispunjava svoje ciljeve poboljšavanja konkurentnosti europskih poduzeća istodobno bolje štiteći financijske i gospodarske interese Unije i država članica te pružajući sigurnost i zaštitu potrošača u EU-u.

               4.UTJECAJ NA PRORAČUN

                  Predložene izmjene nemaju izravan utjecaj na proračun, ali će se njihovim uvođenjem olakšati ostvarivanje carinskih ciljeva Unije, uključujući prikupljanje vlastitih sredstava i olakšavanje trgovine.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

               Komisija će do 2021. provesti privremeno ocjenjivanje zakonodavnog okvira Carinskog zakonika Unije i elektroničkih sustava uvedenih do tog datuma. Nakon 2025. Komisija će pokrenuti sveobuhvatniju provjeru prikladnosti poslije dovršetka uvođenja svih elektroničkih sustava CZU-a kako bi utvrdila postoje li nedostaci ili pogreške u Zakoniku koje je potrebno riješiti sveobuhvatnijim prijedlogom izmjene. Imajući u vidu trenutačnu prijelaznu fazu  CZU-a i te planove za buduće evaluacije, procjena se ne smatra nužnom u odnosu na ovaj konkretan prijedlog.

               •Detaljno obrazloženje posebnih odredbi prijedloga

               Prijedlog uključuje izmjene sljedećih odredbi CZU-a:

               ·Članak 4,. kojim se definira carinsko područje EU-a, trebalo bi izmijeniti zbog zahtjeva Italije za uključivanje općine Campione d’Italia i talijanskih voda jezera Lugano u to područje. Zemljopisni položaj tih dvaju područja kao talijanskih eksklava na državnom području Švicarske povijesno je opravdavao njihovo isključivanje iz carinskog područja EU-a, no Italija smatra da to isključenje više nije potrebno, a posebno jer ih u protivnom Švicarska želi uključiti u svoje carinsko područje. Predloženo je da se ta izmjena primjenjuje od 1. siječnja 2019.

               ·Članak 34. stavak 9., kojim se pod određenim uvjetima dopušta produljenje uporabe odluka o obvezujućim tarifnim informacijama (OTI) čija je valjanost istekla ili koje su opozvane, trebalo bi izmijeniti kako bi se mogućnost produljene uporabe proširila na dodatne situacije iz članka 34. stavka 5. CZU-a, primjerice situacije u kojima je odluka o OTI-ju opozvana jer nije u skladu s carinskim zakonodavstvom ili jer uvjeti za njezino izdavanje nisu bili ili nisu više ispunjeni (npr. zbog ishoda bilateralnih pregovora između dvije države članice ili zbog smjernica o razvrstavanju donesenih na razini Unije).

               ·Članak 124. točku (h) podtočku i. trebalo bi izmijeniti kako bi se privremeni smještaj dodao na popis slučajeva u kojima se carinski dug (nastao zbog neispunjavanja carinskih formalnosti) može otpisati ako ne postoji znatan negativan učinak, ako nije bilo pokušaja prijevare te ako je situacija naknadno regulirana. Važeće izuzeće privremenog smještaja je previd nastao zbog činjenice da se privremeni smještaj ne smatra carinskim postupkom. Trebalo bi izmijeniti i odgovarajuće delegiranje ovlasti Komisiji kako bi se uključilo privremeno skladištenje.

               ·Članak 129. stavak 2. točku (b) trebalo bi izmijeniti kako bi se razjasnilo da u slučajevima u kojima carinska tijela moraju poništiti ulaznu skraćenu deklaraciju jer roba obuhvaćena deklaracijom nije unesena na carinsko područje Unije, poništenje te deklaracije provodi se nakon isteka 200 dana od podnošenja deklaracije, a ne „unutar razdoblja” od 200 dana. Razdoblje od 200 dana predviđeno je kao razdoblje tijekom kojeg deklaranti moraju podnijeti robu carini nakon podnošenja deklaracije.

               ·Članak 139. stavak 5. trebalo bi izmijeniti kako bi se razjasnilo da u svim slučajevima u kojima gospodarski subjekti ili prijevoznik robe nisu dostavili informacije prije dolaska u pogledu robe koja nije roba Unije (u obliku „ulazne skraćene deklaracije”), prije stvarnog dolaska robe i njezina podnošenja carini, carinska deklaracija ili deklaracija za privremeni smještaj mora sadržavati podatke koji bi bili uključeni u ulaznu skraćenu deklaraciju.

               ·Članak 146. stavak 2. točku (b) trebalo bi izmijeniti kako bi se razjasnilo da u slučajevima u kojima carinska tijela moraju poništiti deklaraciju za privremeni smještaj jer relevantna roba nije podnesena, poništenje te deklaracije provodi se nakon isteka 30 dana od podnošenja deklaracije, a ne „unutar razdoblja” od 30 dana. Razdoblje od 30 dana predviđeno je kao razdoblje tijekom kojeg deklaranti moraju podnijeti robu carini nakon podnošenja deklaracije.

               ·Predlaže se uvođenje novog članka 260.a kojim bi se omogućilo potpuno oslobođenje od uvoznih carina za robu za koju to oslobođenje nije moguće na temelju članka 260., nego je popravljena ili izmijenjena na temelju postupka vanjske proizvodnje u zemlji ili području s kojima Unija ima sklopljen sporazum o povlaštenom trgovinskom režimu (primjerice sporazum CETA s Kanadom), kojim je predviđeno takvo oslobođenje.

               ·Članak 272. stavak 2. točku (b) i članak 275. stavak 2. točku (b) trebalo bi izmijeniti kako bi se razjasnilo da u slučajevima u kojima carinska tijela moraju poništiti izlaznu skraćenu deklaraciju ili obavijest o ponovnom izvozu jer relevantna roba nije izvezena, poništenje te deklaracije ili obavijesti provodi se nakon isteka 150 dana od podnošenja deklaracije ili obavijesti, a ne „unutar razdoblja” od 150 dana. Razdoblje od 150 dana predviđeno je kao razdoblje u kojem deklaranti moraju iznijeti robu izvan carinskog područja Unije prije poništenja valjanosti deklaracije ili obavijesti.

               2018/0123 (COD)

               Prijedlog

               UREDBE EUROPSKOG PARLAMENTA I VIJEĆA

               o izmjeni Uredbe (EU) br. 952/2013 o Carinskom zakoniku Unije

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegove članke 33., 114. i 207.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora,

               u skladu s redovnim zakonodavnim postupkom,

               budući da:

               (1)Uredbom (EU) br. 952/2013 Europskog parlamenta i Vijeća
                  2
                uspostavljen je Carinski zakonik Unije (Zakonik) i utvrđena su opća pravila i postupci koji se primjenjuju na robu unesenu u carinsko područje Unije ili iznesenu iz njega.

               (2)Talijansku općinu Campione d’Italia, eksklavu na državnom području Švicarske, i talijanske vode jezera Lugano trebalo bi uključiti u carinsko područje Unije jer povijesni razlozi za isključivanje tih područja, poput njihove izoliranosti i gospodarske nerazvijenosti, više nisu valjani. Ta bi područja zbog istih razloga trebala biti uključena u opći sustav trošarina, no istodobno ih je potrebno i dalje isključiti iz zajedničkog sustava poreza na dodanu vrijednost. Kako bi se osigurala dosljedna i istodobna primjena tih promjena, uključivanje tih područja u carinsko područje Unije trebalo bi se primjenjivati od 1. siječnja 2019.

               (3)Trebalo bi izmijeniti Zakonik kako bi se razjasnilo da korisnik odluke o obvezujućim tarifnim informacijama (OTI) može upotrijebiti tu odluku najkasnije do šest mjeseci nakon što je odluka opozvana, uz uvjet da opoziv proizlazi iz činjenice da odluka nije u skladu s carinskim zakonodavstvom ili da uvjeti za izdavanje odluke nisu bili ili nisu više ispunjeni.

               (4)Privremeno skladištenje trebalo bi dodati na popis carinskih formalnosti obuhvaćenih odredbom kojom se otpisuje dug zbog neusklađenosti u slučajevima u kojima ne postoji znatan negativan učinak, u kojima nije bilo pokušaja prijevare i u kojima je situacija naknadno regulirana. Za potrebe otpisa duga u tim slučajevima, s privremenim smještajem trebalo bi postupati kao i s carinskim postupkom. Trebalo bi izmijeniti i odgovarajuće delegiranje ovlasti Komisiji kako bi se uključilo privremeno skladištenje.

               (5)Ako carinska tijela moraju poništiti ulaznu skraćenu deklaraciju jer roba obuhvaćena deklaracijom nije unesena na carinsko područje Unije, ulaznu skraćenu deklaraciju treba bez odlaganja poništiti 200 dana od njezina podnošenja, a ne unutar razdoblja od 200 dana jer je to razdoblje tijekom kojeg roba mora biti unesena na carinsko područje Unije.

               (6)Kako bi carinska tijela mogla provesti odgovarajuću analizu rizika i odgovarajući nadzor na temelju rizika, nužno je osigurati da im gospodarski subjekti u obliku ulazne skraćene deklaracije dostave podatke prije dolaska u pogledu robe koja nije roba Unije. Ako ulazna skraćena deklaracija nije podnesena prije dolaska robe i nije bilo izuzeća od obveze njezina podnošenja, gospodarski subjekti trebali bi podatke koji su obično uključeni u ulaznim skraćenim deklaracijama dostaviti u svojim carinskim deklaracijama ili deklaracijama za privremeni smještaj. Za te potrebe, podnošenje carinske deklaracije ili deklaracije za privremeni smještaj umjesto ulazne skraćene deklaracije trebalo bi biti moguće samo ako to dopuste carinska tijela kojima se roba podnosi. Ako carinska tijela moraju poništiti deklaraciju za privremeni smještaj jer roba obuhvaćena deklaracijom nije podnesena carini, deklaraciju treba bez odlaganja poništiti 30 dana od njezina podnošenja, a ne unutar razdoblja od 30 dana jer je to razdoblje tijekom kojeg roba mora biti podnesena carini.

               (7)Trebalo bi uvesti potpuno oslobođenje od uvoznih carina za robu koja je popravljena ili izmijenjena na temelju postupka vanjske proizvodnje u zemlji ili području s kojima Unija ima sklopljen sporazum o povlaštenom trgovinskom režimu kojim je predviđeno takvo oslobođenje, kako bi se osiguralo da Unija u tom pogledu ispunjava svoje međunarodne obveze. Povlašteni trgovinski režimi na temelju kojih je oslobođenje dopušteno ne podrazumijevaju da se ono primjenjuje na uvoz popravljenih ili izmijenjenih proizvoda koji proizlaze iz istovrijedne robe ili nadomjesnih proizvoda u okviru sustava standardne zamjene. Oslobođenje od carine stoga ne bi trebalo primjenjivati na tu robu i proizvode.

               (8)Ako carinska tijela moraju poništiti izlaznu skraćenu deklaraciju ili obavijest o ponovnom izvozu jer roba obuhvaćena deklaracijom nije iznesena iz carinskog područja Unije, deklaraciju ili obavijest treba bez odlaganja poništiti 150 dana od njezina podnošenja, a ne unutar razdoblja od 150 dana jer je to razdoblje tijekom kojeg roba mora biti iznesena iz carinskog područja Unije.

               (9)U skladu s načelom proporcionalnosti, prijedlog je potreban i primjeren radi ostvarivanja temeljnih ciljeva omogućivanja djelotvornog funkcioniranja carinske unije i provedbe zajedničke trgovinske politike, rješavanja niza tehničkih pitanja otkrivenih tijekom provedbe Zakonika, uključivanja dvaju područja države članice u carinsko područje Unije i usklađivanja Zakonika s međunarodnim sporazumom koji u trenutku njegova donošenja nije bio na snazi. Ova Uredba ne prelazi ono što je potrebno za ostvarivanje ciljeva u skladu s člankom 5. stavkom 4. Ugovora o Europskoj uniji.

               (10) Uredbu (EU) br. 952/2013 trebalo bi stoga na odgovarajući način izmijeniti,

               DONIJELI SU OVU UREDBU:

               Članak 1.

               Uredba (EU) br. 952/2013 mijenja se kako slijedi:

               (1)u članku 4. stavku 1., dvanaesta alineja zamjenjuje se sljedećim:

               „— državno područje Talijanske Republike, osim općine Livigno,”;

               (2)u članku 34. stavku 9., prvi podstavak zamjenjuje se sljedećim:

               „9. Ako odluka o OTI-u ili OIP-u više nije valjana u skladu sa stavkom 1. točkom (b) ili stavkom 2. točkom (b), ili je opozvana u skladu sa stavcima 5., 7. ili 8., odluka o OTI-u ili OIP-u može se i dalje upotrebljavati u pogledu obvezujućih ugovora koji su se temeljili na toj odluci i koji su sklopljeni prije nego što je prestala biti valjana ili je bila opozvana. Ta produljena primjena ne primjenjuje se kada je odluka o OIP-u donesena u odnosu na robu za izvoz.”;

               (3)u članku 124. stavku 1. točki (h), podtočka i. zamjenjuje se sljedećim:

               „i. propust koji je doveo do nastanka carinskog duga nije imao značajan učinak na ispravnost privremenog smještaja ili dotičnog carinskog postupka i nije predstavljao pokušaj prijevare;”;

               (4)članak 126. zamjenjuje se sljedećim:

               „Članak 126.

               Delegiranje ovlasti

               Komisija je ovlaštena donijeti delegirane akte u skladu s člankom 284. radi određivanja popisa propusta koji nisu imali značajan utjecaj na ispravnost privremenog smještaja ili dotičnog carinskog postupka i dopune odredbe članka 124. stavka 1. točke (h) podtočke i.”;

               (5)u članku 129., stavak 2. zamjenjuje se sljedećim:

               „2. Ako roba za koju je podnesena ulazna skraćena deklaracija nije unesena na carinsko područje Unije, carinska tijela odmah poništavaju deklaraciju u bilo kojem od sljedećih slučajeva:

               (a) na zahtjev deklaranta;

               (b) ako je proteklo 200 dana od podnošenja deklaracije.”;

               (6)u članku 139., stavak 5. zamjenjuje se sljedećim:

               „5. Ako roba koja nije roba Unije i koja je podnesena carini nije obuhvaćena ulaznom skraćenom deklaracijom, i osim ako se odustane od obveze podnošenja takve deklaracije, jedna od osoba iz članka 127. stavka 4. dužna je ne dovodeći u pitanje članak 127. stavak 6. odmah podnijeti takvu deklaraciju ili, ako to dopuste carinska tijela, umjesto toga podnijeti carinsku deklaraciju ili deklaraciju za privremeni smještaj. Ako se u tim okolnostima podnosi carinska deklaracija ili deklaracija za privremeni smještaj, ona mora sadržavati barem podatke potrebne za ulaznu skraćenu deklaraciju.”;

               (7)u članku 146., stavak 2. zamjenjuje se sljedećim:

               „2. Ako roba za koju je podnesena deklaracija za privremeni smještaj nije podnesena carini, carinska tijela odmah poništavaju tu deklaraciju u bilo kojem od sljedećih slučajeva:

               (a) na zahtjev deklaranta;

               (b) ako je proteklo 30 dana od podnošenja deklaracije.”;

               (8)umeće se sljedeći članak:

               „Članak 260.a

               Roba koje se popravlja ili mijenja u okviru sporazuma između Unije i trećih zemalja

               1.
                     Potpuno oslobođenje od uvozne carine odobrava se za prerađene proizvode koji proizlaze iz robe koja je stavljena u postupak vanjske proizvodnje, uz uvjet da se na način prihvatljiv za carinska tijela utvrdi:

               (a) da je roba popravljena ili izmijenjena u zemlji ili području izvan carinskog područja Unije s kojima Unija ima sklopljen sporazum o takvom oslobođenju, i

               (b) da su ispunjeni uvjeti za oslobođenje utvrđeni u sporazumu iz točke (a).

               2.
                     Stavak 1. ne primjenjuje se na prerađene proizvode koji proizlaze iz istovrijedne robe kako je navedeno u članku 223. i nadomjesne proizvode kako je navedeno u člancima 261. i 262.”;

               (9)u članku 272., stavak 2. zamjenjuje se sljedećim:

               „2. Ako roba za koju je podnesena izlazna skraćena deklaracija nije iznesena iz carinskog područja Unije, carinska tijela odmah poništavaju deklaraciju u bilo kojem od sljedećih slučajeva:

               (a) na zahtjev deklaranta;

               (b) ako je proteklo 150 dana od podnošenja deklaracije.”;

               (10)u članku 275., stavak 2. zamjenjuje se sljedećim:

               „2. Ako roba za koju je podnesena obavijest o ponovnom izvozu nije iznesena iz carinskog područja Unije, carinska tijela odmah poništavaju obavijest u bilo kojem od sljedećih slučajeva:

               (a) na zahtjev deklaranta;

               (b) ako je proteklo 150 dana od podnošenja obavijesti.”.

               Članak 2.

               Ova Uredba stupa na snagu dvadesetog dana od dana objave u Službenom listu Europske unije.

               Članak 1. stavak 1. primjenjuje se od 1. siječnja 2019.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        SL L 269, 10.10.2013., str. 1.

                     (2)

                        Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).